钦定古今图书集成/方舆汇编/职方典/第1237卷 > 《周元公祠堂记》魏·了翁
## 钦定古今图书集成/方舆汇编/职方典/第1237卷 > 《周元公祠堂记》魏·了翁

宝庆府学教授梁君士英遗了翁书曰：“自治平四年，
周元公迁邵学于牙门之东南陬。绍兴二十有五年，
又迁之神霄废宫。乾道八年复旧，而奉先生之祀，以
张公九成侑。绍兴四年，又更以特祀。嘉定十三年迁
学邵城之西，旧址荒茀不治，先生之祠虽寓新学，而
仅寘诸堂隈。士英请于赵侯善，以其旧址隶学；请于”
李侯大谦，即其地祀先生。自守令僚佐、乡之荐绅韦
布各捐金以赞其成。始绍定二年之冬，讫明年之夏，
凡为堂四楹，祠居其一，东西又为斋庐以翼之。士英
谓“是不可以无记，惟子也请。”了翁虽不佞，而于先哲
言行概乎有闻。且学之始建而用币于先圣先师者，
先生之文也；记学之改作者，五峰胡“子也；记学之复
古者，宣公张子也；记先生之特祀者，文公朱子也。四
子之文，日星垂而江河流也。而奚以尚之？敢辞。”梁君
又曰：“先生之没百五十年，未有所易名，子为之请，宁
远营道，皆先生故里也，子为之记。其祀郡国之祀，先
生所记者亦巳多矣，而奚独遗是哉？”了翁曰：“非敢遗
也，而难为言也。虽然”，请为诵先生之言而申四子之
撰，可乎？盖自孔孟以来，为五百年者三矣。圣远言湮，
俗沦士散。求道者离乎气，而不知一理二气之互根；
言性者离乎气而不知元亨变化之实理；知刚柔之
为善恶，而不知刚不一于善，柔不一于恶也。知阴阳
之为动静，而不知阴不一于静、阳不一于动也。先生
始为《图书》，融贯而擘析之，二程先生得其传道日以
彰迨。胡子、朱子、张子推极究极，亦几无馀蕴矣。然而
论说益明，适以为藻饰词辨之资，流传益广，适以为
绐取声利之计。故胡子曰：“弃不赀之身于一物之小，
其不仁莫甚焉。”张子曰：“学校所讲，不过缀文辞，规取
利禄，非先生所望于后人之意。”而朱子亦曰：“程氏既
没，传之者不能无失，流为老、释，而世莫之悟也。”呜呼邵居大湖之南，地阻且僻，先生之遗风馀化，三子之
格言精义，洋洋乎斯人之耳目。使为士者目击而心
维，气感而机悟，则将有惕然于中而不能自已者。予
无所措其词，请以是识诸石。绍定三年秋九月辛丑，
临邛魏了翁记。